
Szovjet geopolitika és terjeszkedési kísérletek 1945 után

Az OTDK dolgozat fő tárgya az, hogy a Szovjetunió hogyan próbált az 1960-as évektől az 1980-as évekig terjeszkedni
a harmadik világban, ezen belül Afrikában. Néhány állam példáján keresztül mutatom be azt,
hogy a szovjet jelenlét mennyire volt sikeres, illetve milyen következményekkel járt ezekben
az államokban. Emellett arra próbáltam választ adni, hogy milyen érdekek húzódtak meg a
terjeszkedési törekvések mögött, valamint miért pont ezek az államok kerültek a szovjetek
érdekszférájába.
A témaválasztást az indokolja, hogy a Szovjetunió harmadik világban történő
terjeszkedése, és maga a harmadik világ 1945 utáni történelme kevésbé kutatott
Magyarországon. Az angol nyelvű történetírásban bőségesebb anyag áll rendelkezésre, viszont
ez az anyagmennyiség régebben íródott tanulmányokból és szakirodalmakból áll. A másik
motivációt az adta, hogy a szovjet terjeszkedés hatásai mai napig érződnek az említett
államokban.
A kutatással az a célom, hogy a harmadik világbeli szocialista államok történelme,
valamint a Szovjetunió ezen irányú terjeszkedésének vizsgálata elterjedtebbé váljon, továbbá
alapot szolgáltasson a téma magyar szálának tanulmányozásához. A kutatásommal arra
törekedtem, hogy egy újonnan, magyarul íródott; magyar és angol nyelvű forrásokat,
szakirodalmat egyaránt tartalmazó tanulmány jöjjön létre.
A munkám során arra a megállapításra jutottam, hogy Afrika 1945 után ugyanúgy a
nagyhatalmi érdekek célkeresztjébe került, mint a 19. század második felében. A források és a
szakirodalmak vizsgálata során azt a következtetést vontam le, hogy a szovjet terjeszkedés
Afrikában számos ok miatt (gazdasági-katonai-infrastrukturális stb.) eredménytelen volt
Moszkva számára, emiatt az 1980-as években a Szovjetunió kiszorult a kontinensről, valamint
nem tudta tovább támogatni afrikai szövetségeseit. A kutatás felfedte azt, hogy az említett
államok és Moszkva kapcsolatai nagyon ellentmondásosak voltak, továbbá az Afrika feletti
befolyásért nemcsak az Egyesült Államok és a Szovjetunió versenyzett egymással, hanem Kína
is megjelent a kontinensen terjeszkedési ambíciókkal, illetve a Castro vezette Kuba is részt vett
a szovjetek oldalán az események alakításában.



